संघ खारेजीले अन्योल र अनिश्चितता मात्रै
सातदोबाटोस्थित नेपाल तेक्वान्दो संघको स्पोर्ट्स कम्प्लेक्स अहिले व्यस्त छ । चीनको हाङझाउमा हुने १९ औं एसियाली खेलकुदको प्रारम्भिक छनोट चलिरहेको छ ।
काठमाडौँ — सातदोबाटोस्थित नेपाल तेक्वान्दो संघको स्पोर्ट्स कम्प्लेक्स अहिले व्यस्त छ । चीनको हाङझाउमा हुने १९ औं एसियाली खेलकुदको प्रारम्भिक छनोट चलिरहेको छ ।सबै काम फेरि नियमित देखिएका छन् । यस्तोमा प्रश्न उठ्छ, तेक्वान्दो संघ खारेज गर्ने निर्णयले ल्याएको विवाद र अन्योल समाप्त भएको हो ? गत वर्ष पुसमा राष्ट्रिय खेलकुद परिषदले तेक्वान्दो संघलाई विघटनमात्र गरेको थिएन, नेपाल तेक्वान्दो महासंघ नै गठन गरेको थियो । त्यसलगत्तैका कानुनी झमेलापछि अहिले प्रकाश शम्शेर राणा नेतृत्वको अस्तित्व जहाँ कायम रहेको छ, महासंघ बिलाएर गएको छ । नयाँ खेलकुद ऐन आउनु अगाडि जसरी परिषदले चाहेमा संघ विघटन गर्ने गरिन्थ्यो । त्यसलाई गत वर्ष तेक्वान्दो संघमा दोहोर्‍याउन खोज्दा त्यो असफलमात्र रहेन, त्यसले प्रमाणित गरेको छ, यस्तो निर्णय अब अपरिपक्व र अनिश्चिता निम्त्याउने मात्र हुनेछ । यस्तो निर्णय गलत साबित हुने हुँदा यसबारे गम्भीर विवेचना आवश्यक छ । यसबीच यस्ता दुई पत्र नेपाली खेलकुदलाई प्राप्त भएको छ, जसले अन्तर्राष्ट्रिय मान्यताप्राप्त खेल संघ नै आधिकारिक हुने निश्चित गरेको छ । त्यसमध्ये पहिलो पत्र ओलम्पिक काउन्सिल अफ एसिया (ओसीए) ले आफ्ना सदस्य देशलाई लेखेको छ । त्यस पत्र अहिले हाङझाउ एसियाली खेलकुदका आयोजकले प्रतियोगितामा सहभागी हुने खेल, खेलाडी र तिनको संख्याबारे सूची मागेको छ । पत्रको अन्त्यमा भनिएको छ, त्यस्ता सूचीमा अन्तर्राष्ट्रिय मान्यताप्राप्त संघको हस्ताक्षर अनिवार्य हुनुपर्नेछ । त्यसको अभावमा खेल तथा खेलाडीको सूची स्वतः अमान्य घोषित गरिनेछ र प्रतियोगितामा प्रवेश दिइने छैन । यस्तै तेक्वान्दो संघमाथिको हस्तक्षेप अस्वीकार्य रहेको भन्दै वर्ल्ड तेक्वान्दो फेडेरसन (डब्लूटीएफ) ले पनि युवा तथा खेलकुद मन्त्रालयलाई केही साताअगाडि एउटा पत्र पठाएको छ । महासचिव जियोङकाङ सेओको हस्ताक्षर भएको पत्रमा नेपाल तेक्वान्दो संघ खारेज गर्ने प्रयास भएकोमा गम्भीर चिन्ता व्यक्त गर्दै यसलाई तेस्रो पक्षको हस्तक्षेप मानेको छ । पत्रमा लेखिएको छ, खारेजको प्रयास ‘ओलम्पिक बडापत्र’को विपरीत छ र विश्व तेक्वान्दो महासंघ राणा अध्यक्ष रहेको संघको पूर्ण समर्थनमा छ ।नेपाल तेक्वान्दो संघका महासचिव दीपराज गुरुङले कुनै पनि खेल संघमा राजनीतिक हस्तक्षेप अस्वीकार्य रहने बताउँदै आफूहरूले स्वतन्त्रपूर्वक काम गर्न पाउनुपर्ने प्रतिक्रिया दिएका छन् । उनले भने, ‘संघ खारेजीको विवादले खेलाडीमा अन्योलमात्र छाएन, आफ्नो भविष्यप्रति पनि अविश्वास उत्पन्न भएको थियो ।’नेपाली खेलकुदमा तेक्वान्दो सबैभन्दा समृद्ध इतिहास भएको सफल खेल हो । तेक्वान्दोले अहिलेसम्म दक्षिण एसियाली खेलकुदमा ७५ पदक जितेको छ । नेपालमै भएको पछिल्लो १३ औं संस्करण सागमा पनि नेपालबाट सहभागी सबै खेलाडीले पदक जितेका थिए । अहिलेसम्म समग्रमा तेक्वान्दोले ३६ स्वर्ण, १९ रजत र २० कांस्य जितेको छ । यस्तै तेक्वान्दोले एसियाली खेलकुदका नेपाललाई १३ पदक दिलाएको छ । त्यसमा एक रजत र १२ कांस्य छ । हाङझाउ एसियाली खेलकुदमा नेपालले तेक्वान्दोतर्फ सम्भवतः बढीमा १६ खेलाडीले भाग लिन सक्नेछन् । त्यसमध्ये ग्यारोगीको व्यक्तिगततर्फ महिला र पुरुषमा समान ५ खेलाडी रहने छन् । यस्तै मिक्सतर्फ महिला र पुरुषमा समान दुई खेलाडी रहेका छन् । पुम्सेतर्फ भने महिला र पुरुषमा एक एक खेलाडीले आफ्नो चुनौती पेस गरेका छन् । त्यसकै तयारीक्रममा अहिले संघले ६० खेलाडीलाई नियमित प्रशिक्षणमा राखेको छ ।